Alueiden komitean lausunto aiheista "Ehdotus: Euroopan parlamentin ja neuvoston päätös yhteisön edistämistoimista työllisyyden alalla"



Virallinen lehti nro 144 , 16/05/2001 s. 0030 - 0033



Alueiden komitean lausunto aiheista: - "Ehdotus: Euroopan parlamentin ja neuvoston päätös yhteisön edistämistoimista työllisyyden alalla", ja - "Ehdotus: Neuvoston päätös jäsenvaltioiden työllisyyspolitiikan suuntaviivoista vuodeksi 2001" (2001/C 144/09) ALUEIDEN KOMITEA, joka ottaa huomioon ehdotuksen neuvoston päätökseksi jäsenvaltioiden työllisyyspolitiikan suuntaviivoista vuodeksi 2001 (KOM(2000) 548 lopullinen - 2000/0225 CNS) ja ehdotuksen Euroopan parlamentin ja neuvoston päätökseksi yhteisön edistämistoimista työllisyyden alalla (KOM(2000) 459 lopullinen - 2000/0195 COD), ottaa huomioon neuvoston 28. päivänä syyskuuta 2000 Euroopan yhteisön perustamissopimuksen 128 ja 129 artiklan sekä 265 artiklan ensimmäisen kohdan nojalla tekemät päätökset pyytää aiheista alueiden komitean lausunto, ottaa huomioon työvaliokuntansa 13. kesäkuuta 2000 tekemän päätöksen laatia aiheesta lausunto ja antaa lausunnon valmistelu valiokunta 6:n "työllisyys, talouspolitiikka, yhteismarkkinat, teollisuus, pk-yritykset" tehtäväksi, ottaa huomioon 19. marraskuuta 1998 antamansa lausunnon aiheista "Komission tiedonanto -Suuntaviivoista toiminnaksi: työllisyyttä koskevat kansalliset toimintasuunnitelmat" ja "Komission tiedonanto - Ehdotus jäsenvaltioiden työllisyyspolitiikkaa koskeviksi suuntaviivoiksi vuonna 1999" (CdR 279/98 fin)(1), ottaa huomioon 19. marraskuuta 1998 antamansa lausunnon aiheesta "Talouspolitiikan tulevat yleislinjat" (CdR 110/98 fin)(2), ottaa huomioon 3. kesäkuuta 1999 antamansa lausunnon aiheesta "Alueellisten työllisyyssopimusten sisältö ja niiden vaikutukset rakennepolitiikkaan" (CdR 91/99 fin)(3), ottaa huomioon 3. kesäkuuta 1999 aiheista "Yritysten toimintaolosuhteiden yksinkertaistamista käsittelevän työryhmän kertomus - BEST-ryhmä" ja "Komission tiedonanto 'Yrittäjyyden ja kilpailukyvyn edistäminen' - Komission vastaus BEST-ryhmän kertomukseen ja suosituksiin" antamansa lausunnon (CdR 387/99 fin)(4), ottaa huomioon 2. kesäkuuta 1999 antamansa päätöslauselman aiheesta "Euroopan työllisyyssopimus" (CdR 156/99 fin)(5), ottaa huomioon 18. marraskuuta 1999 antamansa lausunnon aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle 'Euroopan yritysten kilpailukyky ja maailmanlaajuistumisen haaste - Kannustuskeinot'" (CdR 134/99 fin)(6), ottaa huomioon 18. marraskuuta 1999 antamansa lausunnon aiheesta "Ehdotukset jäsenvaltioiden työllisyyspolitiikan suuntaviivoiksi vuonna 2000" (CdR 360/99 fin)(7), ottaa huomioon 12. huhtikuuta 2000 aiheesta "Euroopan työllisyysstrategian täytäntöönpano" antamansa päätöslauselman (CdR 461/99 fin)(8), ottaa huomioon komitean puheenjohtajan 26. lokakuuta 2000 alueiden komitean työjärjestyksen 40 artiklan 2 kohdan nojalla tekemän päätöksen nimittää Kenneth Bodfish aiheesta laadittavan lausunnon yleisesittelijäksi, ottaa huomioon lausuntoluonnoksen CdR 310/2000 rev 1, jonka yleisesittelijänä oli Kenneth Bodfish (UK, PSE), katsoo, että Euroopan työllisyysstrategian ensimmäisen viisivuotiskauden puolivälissä on sopiva tilaisuus arvioida tähänastisia toimia ja strategian vaikutusta, katsoo, että työllisyyskomitean tekemä väliarviointi osoittaa, että Luxemburgin prosessi ja suuntaviivojen neljän pilarin rakenne ovat osoittautuneet toimiviksi sekä poliittisten vaikutusten että työttömyyden vähentämisen kannalta, hyväksyi 13. ja 14. joulukuuta 2000 pitämässään 36. täysistunnossa (joulukuun 13. päivän kokouksessa) seuraavan lausunnon. 1. Komitean yleinen kanta 1.1. Alueiden komitea pitää väliarvioinnin tuloksia rohkaisevina ja kehottaa käynnistämään vuonna 2004 alkavan yksityiskohtaisemman arviointiprosessin suunnittelun. 1.2. Komitea suhtautuu myönteisesti siihen, että vuotta 2001 koskevien työllisyyden suuntaviivojen lukumäärää vähennetään edellisen vuoden 22:sta 19:ään ja että mukaan otetaan laaja-alaiset tavoitteet. 1.3. Komitea ottaa myös huomioon ehdotuksen yhteisön edistämistoimista työllisyyden alalla. On kuitenkin tarkasteltava lähemmin myös muita näkökohtia. EU-toimissa tulee ottaa huomioon läheisyysperiaate sekä se seikka, että työmarkkinapolitiikasta päättäminen kuuluu jäsenvaltioille. 2. Komitean näkemykset ja suositukset laaja-alaisista tavoitteista - Täystyöllisyyden edellytysten luominen osaamiselle perustuvassa yhteiskunnassa 2.1. Komitea on täysin samaa mieltä komission kanssa siitä, että nykyisten suotuisien talousnäkymien jatkuminen edellyttää voimakasta johtamista, sitoutumista ja koordinoituja toimia ja että tämä on tarpeen paikallisella, alueellisella, valtakunnallisella ja kansainvälisellä tasolla. 2.2. On kuitenkin erittäin tärkeää toteuttaa jäsenvaltioissa myös laajoja alakohtaisia järjestelyjä sen varmistamiseksi, että politiikan suunnittelijat ja sen toteuttamiseen osallistuvat organisaatiot ovat mukana työllisyyspolitiikan kehittämisessä alusta alkaen. 2.3. Elinikäinen oppiminen on tärkeä väline, jonka avulla voidaan torjua sosiaalista syrjäytymistä ja tarjota kansalaisille kaikilla yhteiskunnan aloilla tarpeelliset taidot, jotta he voivat osallistua täysipainoisesti työelämään. Komitea on komission kanssa yhtä mieltä siitä, että elinikäisen oppimisen strategiat ovat tarpeen, jotta voidaan välttää useissa jäsenvaltioissa lisääntyvä ammattitaitoisen työvoiman puute ja pullonkaulat. 2.4. Elinikäisen oppimisen strategioilla on luotava asianmukainen kehys, jossa otetaan huomioon alueelliset ja paikalliset talouden vaihtelut, ja kaikissa strategioissa on ilmaistava selkeästi, miten niissä otetaan huomioon ammattitaitoisten työntekijöiden puute tieto- ja viestintätekniikan alalla. 2.5. Tiedonannossaan "Työllisyysstrategiat tietoyhteiskunnassa"(9) komissio totesi, että ammattitaitoisen työvoiman kysyntä kyseisellä uudella alalla todennäköisesti kasvaa, ja viimeaikaiset raportit osoittavat, että alalla alkaa esiintyä puutetta ammattitaitoisista työntekijöistä. Komitean mielestä on kiinnitettävä huomiota tähän tärkeään kysymykseen, koska tieto- ja viestintätekniikan alalle on annettava täysi tuki, jotta voidaan vahvistaa vuoden 2001 työllisyyden suuntaviivojen keskeisiä elementtejä, erityisesti suuntaviivoja 4-6. 2.6. Komitea on samaa mieltä siitä, että valtioiden sekä alue- ja paikallisviranomaisten tulee tehdä yhteistyötä työmarkkinaosapuolien kanssa. Komitea on tyytyväinen siihen, että työmarkkinaosapuolia kehotetaan osallistumaan aktiivisemmin niistä riippuvien työllisyyden suuntaviivojen määrittelyyn, toteuttamiseen ja arviointiin keskittämällä huomiota erityisesti työn organisoinnin nykyaikaistamiseen, elinikäiseen oppimiseen ja erityisesti naisten työllisyysasteen lisäämiseen. 2.7. Paikallis- ja alueviranomaisten rooli ja vastuualue on määritelty selvästi komitean lausunnossa jäsenvaltioiden työllisyyspolitiikan suuntaviivoista vuonna 2000, mutta komitea painottaa uudelleen paikallisviranomaisten roolia yhteydenpidon edistäjinä alue- ja paikallistason tärkeimpien organisaatioiden välillä. Työllisyyttä koskevat jäsenvaltioiden toimintasuunnitelmat toteutetaan alue- ja paikallistasolla, ja paikallis- ja alueviranomaisten rooli keskeisten toimijoiden ja eri alojen asiantuntijoiden yhteydenpidon edistäjinä varmistaa tarvittavan eri politiikkojen yhdistelmän toteutumisen. Koska paikallis- ja alueviranomaisten rahoitusosuus on merkittävä, ne tulisi ottaa mukaan työllisyyttä koskevien jäsenvaltioiden toimintasuunnitelmien laadintaan ja toimeenpanoon. 2.8. Tästä syystä komitea suhtautuu myönteisesti nykyisiin toimiin alue- ja paikallistason toimijoiden mahdollisen vaikutuksen tutkimisesta työllisyyden alalla. "Paikallisella toiminnalla työllisyyteen" -kampanjalla on edistetty tärkeimpien paikallisten toimijoiden, kuten kansalaisjärjestöjen, yritysten, työmarkkinaosapuolten ja paikallisviranomaisten välisiä keskusteluja. 2.9. Komitea katsoo, että Euroopan työllisyysstrategian paikallinen ulottuvuus on keskeinen seikka työllisyyttä koskevien jäsenvaltioiden toimintasuunnitelmien toteuttamisessa ja että jatkuva analysointi on tarpeen. 3. Komitean näkemykset ja suositukset työllisyyspolitiikan suuntaviivoista vuodeksi 2001 3.1. Alueiden komitea on tyytyväinen suuntaviivojen lukumäärän vähentämiseen 22:sta 19:ään. Suuntaviivat ovat nyt paljon selkeämmät ja sisältävät Lissabonin huippukokouksen päätelmien keskeiset osat. 3.2. Alueiden komitea katsoo, että vaikka suuntaviivassa 12 painotetaan paikallisviranomaisten roolia, on myös muita tehtäväalueita, joista paikallisviranomaiset voivat olla suoraan vastuussa, ja tätä seikkaa ei tulisi unohtaa muiden suuntaviivojen yhteydessä. Näin ollen komitea esittää seuraavat suositukset: 3.3. Suuntaviiva 4: Komitea kannattaa jäsenvaltioille asetettua vaatimusta "varmistaa, että koulutusjärjestelmät tarjoavat jatkuvasti ajanmukaistettuja perustaitojen hallintaan tähtääviä oppimispaketteja", mutta painottaa tiivistä yhteistyötä yritysten kanssa, jotta taidot vastaavat myös työnantajien vaatimuksia. 3.4. Suuntaviiva 7: työmarkkinaosapuolten asema vaihtelee jäsenvaltioittain, ja siksi jäsenvaltioiden tulisi saada asiaankuuluvat toimijat, paikallis- ja alueviranomaiset sekä yritykset mukaan luettuina, ehkäisemään pullonkaulojen syntymistä. On myös tärkeää, että jäsenvaltioiden hallitukset kannustavat niitä teollisuudenaloja, joilla on puutetta ammattitaitoisesta työvoimasta, laatimaan toimintasuunnitelman tilanteen helpottamiseksi. Komitea ehdottaa, että teksti muotoillaan seuraavasti: "Jäsenvaltioiden on - tarvittaessa työmarkkinaosapuolten, yritysten sekä paikallis- ja alueviranomaisten kanssa - lisättävä ponnistelujaan tulevien pullonkaulojen tunnistamiseksi ja ehkäisemiseksi erityisesti - -". 3.5. Suuntaviiva 12: Komitea on tyytyväinen paikallis- ja alueviranomaisille annettuun rooliin paikallisten työllisyysstrategioiden kehittämisessä, mutta sen mielestä tämän tulisi pohjautua viranomaisten nykyiseen toimintaan eikä jäsenvaltion hallituksen määräämiin uusiin toimenpiteisiin. Onkin tärkeää, että työllisyyttä koskeviin jäsenvaltioiden toimintasuunnitelmiin sisällytetään myös alue- ja paikallisviranomaisten työllisyystoimet, sillä ei ole toivottavaa, että ainoastaan jäsenvaltioiden keskushallinnon tavoitteet ovat esillä. Komitea ehdottaa, että tekstiä muutetaan seuraavasti: "- - kannustettava paikallis- ja alueviranomaisia kehittämään työllisyysstrategioita, jotka perustuvat nykyisiin paikallisiin ja alueellisiin strategioihin, jotta voitaisiin täysimääräisesti hyödyntää paikallistason työllistämismahdollisuudet." 4. Komitean näkemykset ja suositukset yhteisön edistämistoimista työllisyyden alalla 4.1. Komitea pitää tarpeellisena edistää jäsenvaltioiden välistä yhteistyötä työllisyyden alalla ja tukea käytänteiden vaihtoa. 4.2. Komitea katsoo, että analysointia, tutkimusta ja yhteistyötä koskevista yhteisön toimista työllisyyden ja työmarkkinoiden alalla 23 päivänä helmikuuta 1998 tehty neuvoston päätös 98/171/EY on osoittautunut toimivaksi työllisyyspoliittisissa kysymyksissä. 4.3. Komitea ehdottaa, että tätä prosessia tuetaan vuosittain laadittavaan yhteiseen työllisyysraporttiin liittyvällä analyysillä ja että uudelleen esiin tulevat kysymykset otetaan huomioon vuosittaisen erityisarvioinnin yhteydessä. 4.4. Komitea ehdottaa, että laadullisen ja määrällisen arvioinnin keskeisiin alueisiin sisällytettäisiin - jäsenvaltion hallituksen työllisyyspolitiikka ja sen täytäntöönpano - avainalojen osallistuminen työllisyyttä koskevan jäsenvaltiokohtaisen toimintaohjelman kehittämiseen ja täytäntöönpanoon - paikallis- ja alueviranomaisten toiminta kokonaisuudessaan ja yksittäisten työllisyyden suuntaviivojen yhteydessä - työmarkkinaosapuolien osallistuminen niistä riippuvien työllisyyden suuntaviivojen määrittelyyn ja toteuttamiseen - kaikkien osapuolten osallistuminen työllisyyspolitiikan täytäntöönpanoon paikallisesti ja alueellisesti sekä valtakunnan tasolla - alueiden välisen liikkuvuuden sekä työmarkkinoita koskevan rajanylittävän yhteistyön mahdollisuuksien sekä liikkuvuusesteiden purkamisen arviointi. 4.5. Komitea on huolissaan siitä, että työllisyyden edistämistoimiin kuuluu ainoastaan toimintaa, "joka on siirrettävissä muualle". Alueiden komitea on todennut, että työllisyyden suuntaviivoilla ei tulisi estää jäsenvaltioita kehittämästä uusia ja innovatiivisia ideoita työttömyyteen liittyvien kysymysten ratkaisemiseksi. 4.6. Alueiden komitean mielestä on varmistettava, että hyvistä toimintatavoista, jotka ovat helposti siirrettävissä muualle, ei tule jäsenvaltioiden institutionaalisten ja politiikan muotoiluun liittyvien menettelyjen välttämätöntä edellytystä ilman asianmukaista harkintaa. 4.7. Komitea katsoo siksi, että työllisyyden edistämistoimia tulisi lähestyä kahdella tavalla: a) arvioimalla jäsenvaltioiden toimintaa, kuten edellä on esitetty b) toteuttamalla jäsenvaltioiden yhteisten toimien vertaileva analyysi, joka liittyy työllisyyskomitean ja neuvoston esittämiin näkökohtiin. Bryssel 13. joulukuuta 2000. Alueiden komitean puheenjohtaja Jos Chabert (1) EYVL C 51, 22.2.1999, s. 59. (2) EYVL C 51, 22.2.1999, s. 63. (3) EYVL C 293, 13.10.1999, s. 1. (4) EYVL C 293, 13.10.1999, s. 48. (5) EYVL C 293, 13.10.1999, s. 70. (6) EYVL C 57, 29.2.2000, s. 23. (7) EYVL C 57, 29.2.2000, s. 17. (8) EYVL C 226, 8.8.2000, s. 43. (9) KOM(2000) 48 lopullinen.